ЗАКОН ЗА ИЗМЕНУВАЊЕ И ДОПОЛНУВАЊЕ

НА ЗАКОНОТ ЗА НОТАРИЈАТОТ

Член 1

Во Законот за нотаријатот („Службен весник на Република Македонија” бр. 72/16 и 142/16) во членот 3 став (4), пред зборот: ,,неспорност” се додаваат зборовите: “диспозиција на странките и“.

Член 2

Членот 10 се менува и гласи:

„ (1) За нотар може да биде именувано лице кое ги исполнува следните услови:

а) да е државјанин на Република Македонија;

б) да е деловно способно и да има општа здравствена способност, што се докажува со уверение издадено од надлежна здравствена установа од областа на медицината на трудот;

в) да е дипломиран правник со завршено четиригодишно високо образование на правни студии или дипломиран правник кој според Болоњската декларација има 300 кредити на правни студии според Европскиот кредит трансфер систем (ЕКТС) или нострифицирана диплома за завршени правни студии во странство во траење од четири години или според Болоњската декларација има 300 кредити на правни студии според Европскиот кредит трансфер систем (ЕКТС);

г) да има положено правосуден испит и нотарски испит ;

д) да има работно искуство на правни работи најмалку 5 години по завршување на четиригодишно високо образование на правни студии или по стекнување на 300 кредити на правни студии според Европскиот кредит трансфер систем (ЕКТС);

ѓ) да не е осуден со правосилна судска одлука на безусловна казна затвор над шест месеци или да не му е изречена забрана за вршење на професија, дејност или должност;

е) да ужива углед за вршење на нотарските работи и

ж) да даде изјава заверена пред нотар дека ќе обезбеди соодветна опрема и простории за вршење на нотарската служба; и

з) да даде изјава заверена пред нотар дека не е презадолжено, со сите последици од давање на лажен исказ.

(2) Ќе се смета дека не ги исполнува условите од ставот (1) точка е) на овој член и лицето кое е презадолжено.“

Член 3

Членот 11 се менува и гласи:

„(1) Нотарот се именува со решение на Министерството врз основа на конкурс.

(2) Конкурсот за именување на нотари го распишува Министерството, а го спроведува Комората која за таа цел формира комисија составена од пет члена.

(3) Во конкурсот мора да биде определено подрачјето за кое треба да се именува нотар. Ако истовремено се распишува конкурс за повеќе нотарски места, во конкурсот се соопштува дека кандидатите можат да се пријават за сите нотарски места. Кандидатите можат да го определат приоритетот на местата на кои сакаат да бидат именувани.

(4) Конкурсот за именување на нотари се објавува во ,,Службен весник на Република Македонија” и во два дневни весници, од кои по еден од весниците што се издаваат на македонски јазик и во весниците што се издаваат на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

(5) Рокот за пријавување на заинтересираните кандидати не смее да биде пократок од 15 дена од денот на објавувањето на конкурсот во “Службен весник на Република Македонија”.

(6) Пријавите со прилозите со кои се докажува дека се исполнети условите за именување на нотар согласно со членот 10 на овој закон, се поднесуваат писмено до Комората.

(7) По истекот на рокот од ставот (5) на овој член, Комората е должна да ги достави до Министерството примените пријави со свое мислење, најдоцна во рок од 15 дена од денот на завршување на конкурсот.

(8) На кандидатите кои нема да бидат именувани за нотар, во рок од 15 дена од денот на именувањето на нотарите, им се доставува писмено известување, со копија од решението за именување.

(9) Против решението за именување на нотар, неименуваниот кандидат може да поведе управен спор пред надлежен суд.“

Член 4

Членот 12 се менува и гласи :

„(1) По именувањето во рок од 15 работни дена од денот на приемот на записникот за преглед на просториите и опремата на нотарската канцеларија со кој се утврдува дека нотарот ги исполнува условите кои се однесуваат на просторот и опремата во нотарската канцеларија, нотарот е должен да даде свечена изјава пред министерот за правда (во натамошниот текст министерот), претседателот на Врховниот суд на Република Македонија и претседателот на Комората.

(2)Нотарската свечена изјава гласи: “Изјавувам дека нотарската служба ќе ја вршам совесно, чесно и непристрасно, во согласност со Уставот, законите на Република Македонија и ратификуваните меѓународни договори и дека ќе ги заштитувам интересите на странките.”

(3)Истовремено со давањето на свечена изјава министерот, или од него овластеното лице, му предава на нотарот повелба за поставување, а копија од повелбата му се предава и на претседателот на Комората во моментот на давањето на изјавата. Претседателот на Комората е должен во рок од 3 работни дена од денот на предавањето на копијата од повелбата да го определи датумот кога нотарот ќе започне со работа и да го објави во ,,Службен весник на Република Македонија“.

(4) Нотарот е должен да започне со работа во рок од три месеци од датумот објавен за почетокот со работа во „Службен весник на Република Македонија”, а во спротивно ќе се смета дека воопшто не започнал со работа.

(5) Нотарот може пред истекот на рокот предвиден во ставот (5) на овој член, да побара од Министерството продолжување на рокот за уште три месеци, поради болест или други оправдани причини.

(6) Именуваниот нотар се запишува во Именикот на нотари што го води Комората, на објавениот датум за почеток со работа во „Службен весник на Република Македонија“.

(7) Нотарот пред започнувањето со работа е должен да се поврзе електронски со Агенцијата за катастар на недвижности, друг надлежен орган односно институција согласно со закон, и при вршењето на нотарската служба да ги користи податоците од Агенцијата за катастар на недвижности, другиот надлежен орган, односно институција. Нотарот е должен во име и за сметка на странките сите нотарски исправи и решенија утврдени во членот 4 од овој закон врз основа на кои се стекнува, престанува, пренесува или ограничува право на сопственост или друго право на недвижност или права за кои се водат јавни книги заедно со пријавите за запишување и доказот за платен надоместок по електронски пат да ги достави до Агенцијата за катастар на недвижности и до друг надлежен орган, односно институција согласно со закон.

(8) Нотарот е должен пред започнувањето со работа да отвори посебна депозитна сметка на која странките при пренос на правото на сопственост на недвижен имот ќе го уплатуваат данокот на промет на недвижности пресметан врз основа на проценетата вредност на недвижноста од овластен проценител, кој нотарот е должен веднаш да го пренесе на сметката на единицата на локалната самоуправа на чија територија се наоѓа недвижноста. Посебната депозитна сметка на нотарот не може да биде предмет на присилно извршување на извршна исправа против нотарот како должник.“

Член 5

Во членот 13 став (1) по зборот: ,,Комората” се додаваат зборовите: ,,и врз основа на претходна согласност од Владата на Република Македонија”.

Во ставот (2) бројот „20.000“ се заменува со бројот „15.000“, а зборот: „најмалку“ се брише“.

Во ставот (5) по зборот: ,,министерот“ зборовите до крајот на реченицата се бришат.

Член 6

Во членот 20 став (1) точката ѓ) се менува и гласи :

,,ѓ) ако е член на органи на политичка партија, финансира партија, партиска коалиција или кандидати на изборите;“.

Член 7

Во членот 23 ставот (1) се менува и гласи:

„(1) Ако на нотарот му престане нотарската служба за подрачјето на судот за кое е именуван, нотарските списи и нотарските деловни книги како и исправите кои службено му се предадени (нотарската архива) ги предава на чување на судот на чие подрачје нотарот имал свое седиште. Во случај на смрт на нотарот предавањето на архивата се должни да го вршат неговите наследници, нотарот кој привремено ја врши нотрската служба или други лица кај кои се наоѓа архивата. “

Во ставот (2) по зборот: „согласност“ се додаваат зборовите: „или на последниот именуван нотар од подрачјето на судот на чие подрачје нотарот на кој му престанала службата имал свое седиште, кои ќе бидат определени како нотари кои привремено ја вршат службата“.

Член 8

Во членот 26 ставот (6) се брише.

Ставовите (7), (8), (9) и (10) стануваат ставови (6), (7), (8) и (9).

Во ставот (7) кој станува став (6), зборот: „Исправите“ се заменува со зборовите: „Нотарските исправи“, а зборот: ,,потврдува” се заменува со зборот: "составува“.

Во ставот (9) кој станува став (8) зборовите: „не произведуваат правно дејство“ се заменуваат со зборовите: „немаат својство на јавна исправа“.

Член 9

По членот 26 се додава нов наслов и нов член 26-а кои гласат:

,,Слободен избор на нотар

Член 26-а

,,(1) Во договорите за пренос на ствари или права, за залог или хипотека, договорните страни, без оглед дали се правни или физички лица имаат право на слободен избор на нотар на чиешто службеното подрачје се наоѓа недвижноста, а за подвижни предмети нотарот на чиешто службеното подрачје се наоѓа предметот на залог, или живеалиштето односно седиштето на заложниот должник.

(2) Правото на слободен избор на нотар му припаѓа на учесникот кој е обврзан да ја плати наградата и трошоците на нотарот за соодветната правна работа.

(3) Нотарот и сите учесници во правната работа се должни да го почитуваат правото на слободен избор на нотарот кој е направен од учесникот и да се воздржат од сите постапки со кои би се ограничило тоа право.“

Член 10

Во членот 27 став (1) зборовите: ,,без негова претходна писмена согласност“ се бришат.

Член 11

Во членот 28 став (1) бројот ,,40“ се заменува со бројот ,,60“.

Член 12

Во членот 32 ставовите (1) и (2) се менуваат и гласат:

,,(1) Нотарот ќе се изземе по сопствено барање или по барање на странките, доколку при изготвување на нотарски акт или потврдување (солемнизирање) на приватна исправа самиот е странка, неговиот брачен другар, неговите браќа и сестри, неговите родители или деца.

(2) Во случај на сомневање на странката, дали постојат причини за изземање, нотарот е должен да го прекине вршењето на службеното дејствие.“

Во ставот (3) запирката се заменува со точка, а зборовите до крајот на реченицата се бришат.

Член 13

Во член 35 по ставот (2) се додава нов став (3), кој гласи:

,, (3) Доколку нотарот биде избран или именуван на јавна функција која е неспоива со нотарската служба, нотарската служба за времетраењето на функцијата му мирува.“

Ставот (3) станува став (4).

# 

Член 14

По членот 35 се додава нов наслов и нов член 35-a кои гласат:

“Забрана на нелојална конкуренција

член 35- а

(1) Нотарот не смее со странка да договара и наплати награда спротивно на Нотарската тарифа.

(2) Секој граѓанин како и нотар кој има такви сознанија за друг нотар е должен случајот веднаш да го пријави во Нотарската комора.“

Член 15

Во членот 36 став (4) зборовите: “нотарот ќе издаде копија од нотарската исправа“ се заменуваат со зборовите: „нотарот ќе достави фотокопија од исправата, а доколку му е побаран оригинал од исправата истата ќе ја достави на надлежниот орган, а во списите на предметот ќе стави фотокопија од исправата“.

Член 16

Во членот 38 став (2) зборовите: „од службено лице“ се заменуваат со зборовите: „ во вршење на службата“.

Во членот 38 став (5) зборовите: „на службените лица“ се заменуваат со зборовите: „во вршење на службата“.

Во членот 38 ставот (6) се менува и гласи:

„(6) Надоместот на штетата се утврдува спогодбено, а во спротивно се утврдува во парнична постапка.”

Член 17

Во членот 40 во ставовите (2) и (7), зборовите: “нотарскиот акт” се заменуваат со зборовите: “нотарската исправа“.

Член 18

Во членот 52 ставот (1) се менува и гласи:

,,(1) Нотарски акт е задолжителен за:

а) сите правни работи кои лично ги преземаат глуви лица кои не знаат да читаат или неми лица кои не знаат да пишуваат, освен во случаи предвидени со овој или друг закон;

б) договори за располагање со имот на малолетни лица и лица на кои им е одземена или ограничена деловната способност и

(в) други правни работи и изјави за кои со закон е предвидено дека мора да бидат составени во форма на нотарски акт.“

Член 19

Во членoт 54 став (4) по зборот „учесници“ се додаваат зборовите „во постапката и нотарот“, а зборовите до крајот на реченицата се бришат.

Во членот 54 се додава нов став (5) кој гласи:

„(5) Нотарот е должен да состави нотарски акт доколку тоа го побараат учесниците во постапката.“

Член 20

Членот 55 се менува и гласи:

,,(1) За правните работи врз основа на кои се стекнува, престанува, пренесува или ограничува право на сопственост или друго право на недвижност или права за кои се водат јавни книги, доколку исправата не биде составена во форма на нотарски акт, странките се должни приватната исправа да ја потврдат (солемнизираат ) кај нотар.

(2) Нотарот ќе испита дали приватната исправа е во согласност со членот 3 став (3), членовите 29, 30, 31, 32 и 54 од овој закон и ако за тоа не најде пречка, ќе ја потврди (солемнизира).

(3) Ако приватната исправа според содржината не го содржи она што е предвидено во член 65 од овој член, по барање на странките, нотарот ќе сочини нотарски акт, кон кој ќе ја пришие приватната исправа и истата ќе се смета за негов составен дел.

(4) Приватната исправа, која е потврдена (солемнизирана) во согласност со овој закон, има својство на јавна исправа.“

Член 21

Во членот 56 ставот (3) се брише.

Ставот (4) станува став (3).

Член 22

Во членот 57 став (3) зборовите: ,,на денот на составување на нотарската исправа” се бришат.

Член 23

Во членот 59 ставот (1) се менува и гласи:

,,(1) При составувањето на нотарски акт се потребни двајца сведоци и тоа:

а) за тестамент;

б)кога некој од учесниците не го знае службениот јазик;

в) кога некој од учесниците е слеп, глув, нем или глувонем;

г) кога некој од учесниците е неписмен или не може да пишува и

д) во сите други случаи предвидени со закон.“

Член 24

Во членот 68 ставовите (2), (3) и (4) се бришат.

Член 25

Во членот 69 во ставот (1) по зборот: „ доспеаност“ се додаваат зборовите: „и попис на трошоците кои доверителот бара да му бидат надоместени од должникот“.

Член 26

Во членот 70 ставовите (1) и (2) се менуваат и гласат:

„(1) Предлогот за издавање на решение за нотарски платен налог, во доволен број примероци и прилози, се поднесува за доспеано парично побарување кое се докажува со веродостојна исправа. Веродостојната исправа се доставува кон предлогот во оригинал или во заверен препис кај нотар само за примерокот на нотарот.

(2) Како веродостојни исправи во смисла на овој закон, се сметаат:

1) фактура,

2) меница и чек со протест и со повратна сметка, кога е тоа потребно за засновање на побарување,

3) јавна исправа,

4) извод од заверена деловна книга,

5) приватна исправа на која потписот од должникот го заверил нотар,

6) исправа која според посебни прописи има значење на јавна исправа,

7) градежна ситуација и

18) пресметка на камата.“

Член 27

Членот 71 се менува и гласи:

„(1) Ако доверителот не ја плати судската такса во рок од осум дена од денот на поднесување на предлогот за издавање на решение за нотарски платен налог, нотарот ќе донесе решение со кое предлогот за издавање на нотарски платен налог ќе се смета за повлечен поради неплатена судска такса.

1. Ако нотарот оцени дека не е месно надлежен за постапување и за издавање на решение за нотарски платен налог ќе го повика доверителот или неговиот полномошник во рок од осум дена од денот на приемот на известувањето да определи месно надлежен нотар кому да му се достават списите на предметот. Ако во определениот рок не добие известување, нотарот со решение ќе се огласи за месно ненадлежен и ќе определи по свој избор на кој месно надлежен нотар ќе му ги достави списите по правосилноста на решението со кое се огласил за месно ненадлежен.
2. Ако нотарот оцени дека предлогот за издавање на решение за нотарски платен налог врз основа на веродостојна исправа не е уреден, ќе го врати на доверителот кој нема полномошник да го уреди според дадените насоки во рок од осум дена од денот на приемот на известувањето. Ако предлогот биде уреден и предаден на нотарот во определениот рок, ќе се смета дека е поднесен оној ден, кога прв пат бил поднесен до нотарот. Ќе се смета дека предлогот е повлечен ако не му биде вратен на нотарот, во определениот рок, а ако биде вратен без уредување, ќе се отфрли.
3. Предлогот поднесен од полномошник, кој е неразбирлив или не ги содржи податоците од члeн 98 ставови (3), (4) и (5) од ЗПП или не е поднесен во доволен број примероци заедно со прилозите и веродостојната исправа во оригинал или заверен препис за примерокот на нотарот, кога тие се поднесени во писмена форма, нотарот ќе го отфрли.

(5) Против решенијата на нотарот од ставовите (1), (2), (3) и (4) на овој член е дозволен приговор во рок од осум дена од приемот на решението преку нотарот до надлежниот основен суд на чие подрачје се наоѓа седиштето на нотарот кој постапувал по предлогот. Против решението на судот дозволена е жалба во рок од осум дена од приемот на решението до надлежниот Апелационен суд.

1. Ако нотарот оцени дека е месно надлежен, а предлогот за издавање на решение за нотарски платен налог врз основа на веродостојна исправа е уреден, допуштен и основан, нотарот веднаш, а најдоцна во рок од 3 дена од приемот на предлогот, ќе донесе решение со кое го издава предложениот нотарски платен налог.
2. Решението за издавање на нотарски платен налог веднаш се доставува до доверителот или до неговиот полномошник и до должникот. За должникот кој е државен орган основан со закон решението за издавање на нотарски платен налог се доставува до Државниот правобранител на Република Македонија. На должникот со решението му се доставува и примерок од предлогот за издавање на нотарски платен налог заедно со прилозите.
3. Ако нотарот оцени дека предлогот за издавање на решение за нотарски платен налог не е допуштен или не е основан, ќе го препрати предметот до надлежниот суд за натамошно постапување и одлучување како да е поднесена тужба.“

Член 28

Во членот 72 став (1) зборовите: „може да изјави“ се заменуваат со зборовите: „или доверителот можат да изјават“.

Во ставот (4) зборот: „решението“ се заменува со зборот: „одлуката“.

Член 29

Во членот 73 став (1) зборовите: ,,приговорот го отфрлил како ненавремен или недозволен“ се заменуваат со зборовите:„доколку со правосилно решение на судот приговорот е отфрлен како ненавремен, нецелосен или недозволен.”

Ставот (3) се менува и гласи:

„(3) Нотарот ќе стави потврда на правосилност и извршност на оригиналниот примерок од решението со кое е издаден нотарски платен налог.“

Ставот (4) се брише.

Член 30

Во членот 74 ставовите (2) и (3) се менуваат и гласат:

„(2) Против решението со кое нотарот одлучувал за укинување на потврдата на правосилност и извршност, дозволен е приговор во рок од осум дена од денот на приемот на решението, преку нотарот до основниот суд на чие подрачје е седиштето на нотарот кој одлучувал по предлогот. Нотарот го доставува приговорот заедно со сите списи до надлежниот суд во рок од 30 дена од денот на приемот на приговорот.

(3) Против решението на судот од ставот (2) на овој член, дозволена е жалба во рок од осум дена од денот на приемот на решението до надлежниот апелационен суд.“

Член 31

Во членот 75 став (1) по зборот: ,,тарифа“ запирката се заменува со точка, а зборовите до крајот на реченицата се бришат.

Ставовите (2), (3) и (4 ) се менуваат и гласат:

,,(2) Трошоците кои доверителот ги имал во постапката по предлогот за издавање на решение за нотарски платен налог должникот е должен да му ги надомести на доверителот.

(3) Нотарот е должен на доверителот да му даде пресметка за наплатената награда и трошоци.

(4) За нотарските трошоци настанати по донесување на нотарскиот платен налог кои не се опфатени во него, нотарот му издава на доверителот пресметковен лист кој претставува составен дел на нотарскиот платен налог.“

Член 32

Во член 76 зборовите: „на записник ќе го констатира повлекувањето без да донесе формално решение“ се заменуваат со зборовите: „ќе ги архивира списите на предметот“.

Член 33

Во членот 77 сврзникот ,,и“ се заменува со запирка, а по зборот: ,,решение“ се додаваат зборовите: ,,и приговор“.

Член 34

Членот 78 се менува и гласи:

„Решението со кое нотарот издава нотарски платен налог ја има следната содржина:

- податоци за нотарот кој го издава платниот налог,

- назначување дека е решение со кое се издава нотарски платен налог,

-назначување дека се усвојува предложениот нотарски платен налог и се задолжува должникот да му го плати на доверителот пристигнатото парично побарување според веродостојната исправа, видот и обемот на побарувањето како и трошоците на постапката во рок од 8 дена од приемот на решението,

- правна поука за право на приговор во рок од осум дена од денот на приемот на решението со кое е издаден нотарскиот платен налог и

- датум на донесување на решението, потпис и печат на нотарот.“

Член 35

Членот 79 се менува и гласи:

„Доставата на писмената кои произлегуваат од работата на нотарот во постапката за нотарски платен налог се врши според одредбите од Законот за парничната постапка.“

Член 36

Членот 80 се менува и гласи:

„Одредбите за судски доставувачи соодветно се применуваат за овластени лица за достава, вработени во нотарската канцеларија.”

Член 37

Во членот 81 пред зборовите „Во постапката“ се додава бројот (1).

По ставот (1) се додава нов став (2) кој гласи:

„(2) Доколку доверител поведе постапка пред нотар за наплата на парично побарување од должник, доверителот може да биде застапуван само од кругот на лицата наведени во Законот за парничната постапка.“

Член 38

Во членот 86 во ставот (6) зборот: ,,заверката” се заменува со зборовите: ,,забелешката од Уписникот“.

Член 39

Во насловот на членот 92 зборовите: ,,и потврдување на заклучоци“ се бришат.

Во членот 92 ставот (1) се менува и гласи:

,,(1) Ако нотарот е повикан од овластено лице да го води записникот на собрание или на седница на некој друг орган на правно лице, пред да пристапи кон составување на Записникот, ќе утврди дали се исполнети условите за свикување и одржување на собрание согласно одредбите од Законот за трговските друштва. Во записникот ќе ги внесе денот и времето на седницата, се што се предложило и било изјавено, а по потреба и други факти, доколку тоа е важно за оценување на правилноста на постапката, а посебно заклучоците и одлуките донесени на седницата. Во записникот нотарот ќе внесе и се друго што со закон е пропишано.“

По ставот (3) се додава нов став (4), кој гласи:

,,(4) Записникот од ставот (1) на овој член, се води и изготвува согласно одредбите од Законот за трговските друштва.“

Член 40

Во член 95 ставот (2) се менува и гласи:

,,(2) За полномошно кое се однесува за преземање дејствија за правни работи од ставoт (1) на овој член, со кое странката врши располагање или оптоварување на недвижноста, полномошното мора да биде специјално и во него изречно да бидат наведени дејствијата кои може да ги презема полномошникот.“

Ставот (4) се менува и гласи:

,,(4) Полномошното издадено на адвокат содржи адвокатски печат и потпис и дополнително не се заверува.”

Член 41

Во членот 111 ставот (3) се брише.

Ставовите (4), (5), (6), (7) и (8) стануваат ставови (3), (4), (5), (6) и (7).

Во ставот (4) кој станува став (3), зборовите: ”и ставот (3) ” се бришат, а по зборот: ,,форма” се додаваат зборовите: ,,или во писмена форма во рок од една година од влегувањето во сила на овој закон, а по истекот на рокот само во електронска форма”.

Член 42

Во членот 112 ставот (2) се менува и гласи:

,,(2) Заменик - нотар може да биде лице кое ги исполнува условите за именување на нотар од членот 10 од овој закон.“

Член 43

Во членот 113 ставот (1) се менува и гласи:

,,(1) Помошник - нотарот е лице кое ги исполнува условите за именување на нотар од членот 10 од овој закон и е вработено во канцеларијата на нотарот и истиот се запишува во Именикот на помошници – нотари што го води Комората.“

Во членот 113 став (4) по зборовите: ,,доставува до Комората“, се додава запирка и зборот: ,,нотарот“.

Член 44

Во членот 114 ставот (1) се менува и гласи:

,,(1) Нотарските стручни соработници се дипломирани правници со завршено четиригодишно високо образование на правни студии или дипломиран правник кој според Болоњската декларација има 300 кредити на правни студии според Европскиот кредит трансфер систем (ЕКТС) или нострифицирана диплома за завршени правни студии во странство во траење од четири години или според Болоњската декларација има 300 кредити на правни студии според Европскиот кредит трансфер систем (ЕКТС), кои положиле правосуден испит, се вработени во канцеларијата на нотарот и се запишуваат во Именикот на нотарски стручни соработници што го води Комората.”

Член 45

Во членот 115 во ставот (2) по зборот: „присуство“ се става точка, и зборовите до крајот на реченицата се бришат.

Член 46

Во член 117 во ставот (4) зборовите: „регистар на полномошна и“ се бришат.

Член 47

Во член 124 во ставот (1) зборовите: ,,од редот на јавните обвинители по предлог на Советот на јавни обвинители на Република Македонија“ се заменуваат со зборовите: „по предлог на Министерството за правда“.

Член 48

Во член 129 во ставот (3) зборовите: ,,лице овластено“ се заменуваат со зборовите: ,,нотар овластен“.

Ставот (4) се менува и гласи:

,,(4) За извршениот надзор се составува записник кој го потпишуваат овластените лица од Министерството и судијата што го вршат надзорот и претседателот на Комората или нотарот овластен од него. Ако претседателот на Комората или нотарот овластен од него одбие да го потпише записникот, должен е да ги изнесе причините за тоа, а овластеното лице ги внесува во записникот.“

По ставот (5) се додава нов став (6) кој гласи:

,,(6) За утврдените состојби од извршениот надзор комисијата составува извештај. Примерок од извештајот се доставува до Комората во рок од 30 дена од денот на извршениот надзор.“

Ставот (6) станува став (7).

Член 49

Во членот 130 став (3), точката се заменува со запирка и се додаваат зборовите: ,,и одговара за точноста на податоците и списите презентирани при надзорот.“

Во ставот (4) по зборот: ,,информации“ се додаваат зборовите: ,,согласно Законот за заштита на личните податоци“.

Ставот (6) се менува и гласи:

,,(6) За извршениот надзор се составува записник, кој го потпишуваат овластените лица од Министерството што го вршат надзорот, судијата и нотарот. Ако нотарот одбие да го потпише записникот, должен е да ги изнесе причините за тоа, а овластеното лице ги внесува во записникот.“

Ставот (7) се менува и гласи:

,,(7) За утврдената фактичка состојба при спроведениот надзор комисијата формирана од министерот составува извештај. Примерок од извештајот се доставува само до нотарот и Комората во рок од 30 дена од денот на извршениот надзор. Доколку постои несогласување на членовите на Комисијата за определено или за сите прашања од извршениот надзор тоа посебно се забележува во извештајот. Доколку нотарот има забелешки на извршениот надзор кон извештајот за извршениот надзор се приклучува и одговорот на нотарот. Нотарот е должен забелешките на извештајот да ги достави во рок од осум дена од приемот на извештајот.“

По ставот (7) се додава нов став (8) кој гласи:

,,(8) Во зависност од констатираните состојби во извештајот за извршениот надзор, Министерството одлучува дали има основ за поднесување на предлог за поведување на дисциплинска постапка или за преземање на други мерки во согласност со закон.“

По ставот (8) се додава нов став (9) кој гласи:

,,(9) Надзор се врши и по конкретен предмет на нотар, без претходно известување на нотарот над чие работење се врши надзорот, согласно со ставовите (2), (3), (4), (6), (7) и (8) на овој член.“

Ставот (8) станува став (10).

Член 50

Во членот 132 во ставовите (1), (2), (3), (4) и (5) по зборот: „нотарот“ се додаваат зборовите: „заменик нотар и нотар кој привремено ја врши службата“.

Ставот (8 )се брише.

Член 51

Во членот 136 став (2) точка ѓ), по зборот закон се става точка, а сврзникот ,,и“ се брише.

Во став (2), точката е) се брише.

Член 52

Во членот 138 зборовите: „на една плата на претседател на основен суд со проширена надлежност“ се заменуваат со зборовите: „ од 500 евра“.

Член 53

Во членот 139 зборовите: „една до три плати на претседател на основен суд со проширена надлежност“ се заменуваат со зборовите: „ 1000 до 1500 евра“.

Член 54

Во членот 140 зборовите: „три до шест плати на претседател на основен суд со проширена надлежност“ се заменуваат со зборовите „ 2000 до 2500 евра“.

Член 55

Во членот 141 алинејата 13 се брише.

Алинеите 14 и 15 стануваат алинеи 13 и 14.

Член 56

Во членот 143 став (1) зборот: „три“ се заменува со зборот: „две“.

Во ставот (3) зборот: „шест“ се заменува со зборот: „четири“.

Член 57

Членот 145 се менува и гласи:

“ (1) Против решението на Дисциплинскиот совет со кое се изрекува дисциплинска мерка, нотарот има право на жалба до второстепениот дисиплински орган на Комората во рок од осум дена од преимот на решението.

(2) Второстепениот дисциплински орган го сочинуваат двајца членови на Управниот одбор на Комората именувани од страна на Управниот одбор и тројца судии од Апелационите судови именувани на предлог на Судскиот совет на Република Македонија.

(3) Во постапката по жалба второстепениот дисциплински орган одлучува со решение со кое:

-го укинува решението на Дисциплинскиот совет и предметот го враќа на повторно постапување и одлучување или

- го потврдува решението на Дисциплинскиот совет.

(4) Против решението на второстепениот дисциплински орган со кое се потврдува решението на Дисциплинскиот совет за изрекување на дисциплинска мерка нотарот има право да поведе управен спор.“

Член 58

Во членот 147 ставот (2) се брише.

# 

Член 59

Во членот 153 ставовите (6) и (7) се бришат.

Член 60

Насловот на глава XVII се менува и гласи: ,,НОТАРСКИ ИСПИТ”.

Насловот на членот 161 и членот 161 се менуваат и гласат:

,,Нотарски испит

Член 161

(1) Нотарски испит можe да полага лице кое дипломирало во Република Македонија на правни студии со завршено четиригодишно високо образование или дипломиран правник кој според Болоњската декларација има 300 кредити на правни студии според Европскиот кредит трансферсистем (ЕКТС), има положен правосуден испит и доставило доказ за уплатениот износ на предвидените средства за полагање на испитот.

(2) Нотарски испит можe да полага лице со нострифицирана диплома за завршени правни студии во странство, под условите од став (1) на овој член.

(3) За кандидат кој поднел барање за полагање нотарски испит, а не ги исполнува условите од ставовите (1) и (2) на овој член, министерот донесува решение кое е конечно и против кое кандидатот може да поведе управен спор.

(4) Нотарскиот испит се состои од писмен и усмен дел.

(5) Во писмениот дел, кој е елиминаторен, се проверува практичното знаење на кандидатот во изготвување на нотарски исправи и заверки и познавање на правните институти во врска со нотарската дејност.

(6) Во усниот дел се проверува познавање на кандидатот на правните институти во врска со обавувањето на нотарската дејност, а особено на правните прописи со кои се уредува нотарската служба, составувањето, заверката и легализацијата на исправите во односите со меѓународен елемент, трговските друштва, претпријатијата и правните лица воопшто, евиденција на правата на недвижности, наследното, семејното, стварното и облигационото право, парничната, вонпарничната и извршната постапка и кривичното право во делот кој е од значење за вршење на нотарската служба.

(7) Содржината на нотарскиот испит поблиску се уредува со програма што ја донесува министерот.

(8) Министерот ја утврдува висината на реално направените трошоци за полагање на нотарски испит, неопходни за спроведување на првиот и вториот дел од испитот, изготвување на материјали и покани, уверенија и надоместок за работата на членовите и секретарот на Комисијата која го спроведува испитот.

(9) Трошоците за полагање на испит се уплатуваат на сметката на сопствени приходи на Министерството за правда. Ако трошоците не се уплатени на соодветната сметка на Министерството за правда, најдоцна седум дена пред денот определен за полагање на испитот, на кандидатот нема да му се дозволи полагање на испитот. Ако кандидатот во рок од една година од денот на уплатата на средствата не го полага испитот, уплатените средства се враќаат согласно со закон.

(10) Нотарскиот испит се полага пред Комисија формирана од министерот составена од три членови, нивни заменици и секретар.

(11) Членовите на Комисијата и нивните заменици, министерот ги именува од редот на нотарите, судиите, професорите на правни студии од акредитираните универзитети во Република Македонија и од раководните административни службеници од Министерството за правда.

(12) Секретарот на Комисијата, министерот го именува од редот на вработените во Министерството за правда.

(13)Членовите на Комисијата, нивните заменици и секретарот имаат право на надоместок за својата работа за секоја спроведена испитна сесија, утврден со одлука на министерот, во зависност од поединечното учество на секој од членовите или замениците на организираните испитни сесии.

(14) Начинот на организирањето и полагањето на нотарскиот испит поблиску ги пропишува министерот со Правилник.“

Член 61

Членовите 162, 163, 164, 165, 166, 167, 171, 172, 173, 174 и 175 се бришат, а членовите 168, 169, 170, 176, 177, 178, 179, 180, 181, 182, 183 и 184 стануваат членови 162, 163, 164, 165, 166, 167, 168, 169, 170, 171, 172 и 173.

Член 62

Во членот 169 кој станува член 163 во ставот (1) зборовите: „од 1000 до 1500 евра“ се заменуваат со зборовите: „од 500 до 1000 евра“, а во ставот (2) зборовите: „од 500 до 1000 евра“ се заменуваат со зборовите: „од 250 до 500 евра“.

Член 63

Во членот 170 кој станува член 164 зборовите: „од 1000 до 1500 евра“ се заменуваат со зборовите: „од 500 до 1000 евра“.

Член 64

Во членот 180 кој станува член 174 зборовите: ,,се признаваат како уверенија за положен квалификационен нотарски испит и претставуваат услов за пријавување за полагање на испитот за рангирање за нотар по распишан конкурс за именување на нотари, се заменуваат со зборовите: ,,се признаваат како уверенија за положен нотарски испит согласно овој закон“.

Член 65

Во членот 182 кој станува член 176 ставот (1) се менува и гласи:

,,(1) Комората ќе го изготви софтверот и ќе ја воспостави Централната електронска нотарска архива од членот 117 став (5) од овој закон и нотарите електронски ќе се поврзат со единиците на локалната самоуправа, Централниот регистар, Агенцијата за катастар на недвижностите, Управата за водење на матични книги и Министерството за внатрешни работи во рок од една година од денот на влегување во сила на овој закон .”

Ставот (2) се менува и гласи:

„(2) Комората ќе го воспостави регистарот од член 117 став (4) од овој закон во рок од една година од денот на влегување во сила на овој закон.”

Член 66

(1) Критериумот за определување на бројот и распоредот на нотарските службени седишта и службени подрачја според бројот на жители определени од членот 13 на овој закон не се однесува за именуваните нотари согласно со одредбите од Законот за вршење на нотарските работи „Службен весник на РМ“ бр.59/96, 25/98, 6/02, 66/06 и Законот за нотаријатот „Службен весник на РМ“ бр.55/07, 86/08, 139/09 и 135/11).

(2) Уписниците и Заедничкиот именик од членот 111 став (4) од овој закон, ќе се водат во писмена форма во рок од една година од денот на влегувањето во сила на овој закон, а по истекот на рокот само во електронска форма”.

Член 67

Се овластува Законодавно-правната комисија на Собранието на Република Македонија да утврди пречистен текст на Законот за нотаријатот.

Член 68

Овој закон влегува во сила осмиот ден од денот на објавувањето во ,,Службен весник на Република Македонија“.